dh-unibe/image-text_koenigsfelden-charters-post-1500 huggingface dataset:
Ich, Margretta von Graffaneck, tuͦn kùnd und zuͦ wissenn mencklichem̄, alsz ich dan usz sùnder ursachenn, mich dar zuͦ bewegend, inn denn willen byn kuͦmmenn, mich von dem gotzhuͦsz Kungsveldenn zuͦ fuͦgenn un̄d dem weltlichenn statt
an zuͦ nemenn. da her sich nuͦ begebenn hatt, dz mitt mir des guͦttz halb, so ich an barem geltt, kleyd₎ und kleinetter, och
in lipttings wisz inn soͤllichsz gottzhuͧsz gebrachtt hab, sellicher gestaltt kuͦmenn ist, das mich wuͦl benuͧgtt. heruͧm mich
dar gegenn schuͦldiger pflichtt nach zuͦ erzögenn, ✳ so sag und lasz ich dz ob gemeltt gottzhuͤsz, och deren̄ kastenn vögtt, verwalter
und inn haber und derrenn nach kuͦmmenn fùr mich, ✳ min erben̄ un̄d alle die, so disz sach mag berùrenn, obgemelttsz minsz
zuͦ gebrachtter guͦttz lipttingsz, och kleinetter und kleyder halb qùytt, ledyg und losz, dz sy darùm jettz un̄d hin nach
geruͤwyget un̄d unersuͦchtt sin un̄d belibenn, och ich da her ann dasz selb gottzhùsz kein witter fordrùng, ansprach noch
gerechttykeytt habenn noch fùr nemēnn, sùnd₎ dz selbyg gottzhùsz minetthalb inn alweg unbeladenn un̄d unangevachttenn soͤlle belibenn, ungehindertt allesz desz, so ich dar wyd₎ zuͦ hilff, schirm un̄d hand habuͧng bruͧchen̄ mechtt, da mit
ich dasz bemeltt gottzhùsz unruͤbyg un̄d in sprechen̄ mechtt, dan ich mich desz selbenn och alles fùnd, uszzùg un̄d geferd̄, dispensationn, och geistlicher un̄d welttlicher fryung und fùrsechùng, wie oder usz wasz grùndsz die usz gebrachtt un̄d erlangtt
mechtten̄ werdenn un̄d besuͦnd₎ òch desz rechtten̄, so eyn gemayne verzichung on vorgang ainer sunderbarenn alsz
unnùttz wid₎ sprichtt, endzygenn hab und begebenn hab allesz inn guͤttenn truwenn un̄d mitt hand un̄d gewaltt
desz ersamēnn, wysenn maister Ruͦdolff Stollenn, buͦrger und desz rattz der statt Zuͦrich, minesz liebenn un̄d guͦttenn
fryndsz, gehandlett und volzogenn. ✳ das och ich, jetz gemeltter Ruͦdolff Stoll, bekenn von wegenn der gedachttenn fröw
Magretten̄ von Graffaneck, òch von Kùnigùnd von Graffaneck, ir liplichen̄ schwester, ir beder bitt wegen, inn sellicher
gestaltt geschehenn und mitt minem wissenn un̄d willen̄ beschlossenn synn un̄d desz zuͦ urkuͦnd un̄d sycherheitt der
ob geschribnenn articklenn zuͦ halttenn, so hab ich uff beger genamtter fröw Margretten fùr sy un̄d ir erbenn, och dem
gottzhùsz fùr allenn schadenn min eygenn inn sigel offenklich gehenktt an dissenn brieff, d₎ gebenn ist uff sant
Jacobsz tag, des helgenn zwelfbotten̄, nach Cristi gebùrtt fùnffzehenhundertt unnd im sechsz und zweintzigstenn jare. ✳
Jakob₎ 1526 .
✳
fròw
verschribùng ✳
Margretta von Graffneg ꝫcꝭ
1526 , Juli 25
F. Aargau .